L 188/2
BG
Официален вестник на Европейския съюз
27.7.2023 г.
(6)
В отговор на искането на Комисията за актуализиране на списъка на индивидуално етикетираните ароматни алергени, на пленарното си заседание от 26—27 юни 2012 г.
Научният комитет по безопасност на потребителите (НКБП) прие становище (3).
В него той потвърди, че изброените във вписвания 45 и 67—92 от приложение III към Регламент (ЕО) No 1223/2009 ароматни алергени продължават да са от значение.
Освен това комитетът идентифицира още 56 ароматни алергена, за които има ясни данни, че са причинили алергии при хората и за които понастоящем няма изискване за индивидуално етикетиране.
(7)
С оглед на становището на НКБП може да се заключи, че съществува потенциален риск за здравето на човека, произтичащ от употребата на допълнително идентифицираните от НКБП ароматни алергени, както и че е необходимо потребителите да бъдат информирани за наличието на тези ароматни алергени.
Поради това в приложение III към Регламент (ЕО) No 1223/2009 следва да се въведе задължение за индивидуално етикетиране на тези ароматни алергени, когато тяхната концентрация надвишава 0,001 % в продукти без отмиване и 0,01 % в продукти с отмиване.
Освен това ароматните вещества, като например прехаптени и прохаптени, които могат да се превърнат в познати контактни алергени при окисляване поради контакт с въздуха или биоактивиране, следва да бъдат третирани като еквивалентни на ароматните алергени и да подлежат на същите ограничения и други регулаторни изисквания.
(8)
От съображения за последователност и яснота е необходимо също така да се актуализират някои съществуващи вписвания за ароматни алергени в приложение III към Регламент (ЕО) No 1223/2009, като общите наименования на веществата се приведат в съответствие с тези в последната версия на Общия речник на съставките, посочен в член 33 от същия регламент, и сходните вещества се групират в едно вписване.
Освен това, когато за дадено вещество съществуват няколко общоприети наименования на съставката, в изискването за индивидуално етикетиране следва да се включи уточнение кое наименование да се използва в списъка на съставките, посочен в член 19, параграф 1, буква ж), за да може етикетирането да бъде рационализирано и по-удобно за потребителя, както и за да се улесни работата на икономическите оператори и националните органи.
(9)
От съображения за пълнота и яснота е необходимо също така да се актуализират някои съществуващи вписвания за ароматни алергени в приложение III към Регламент (ЕО) № 1223/2009, като се добавят изомери и като се допълнят и изменят съответните CAS и ЕО номера, което ще улесни работата на икономическите оператори и националните органи.
(10)
Тъй като актуализацията на списъка на ароматните алергени вероятно ще доведе до добавяне на нови вписвания в приложение III към Регламент (ЕО) № 1223/2009, за които се прилагат едновременно съществуващи и нови ограничения, е необходимо, от една страна, да се предвиди, че икономическите оператори следва да продължат да прилагат съществуващите ограничения, а, от друга — да им се предостави разумен срок за привеждане в съответствие с новите ограничения.
(11)
На икономическите оператори следва да се предостави разумен срок, за да се приспособят към новите ограничения, като внесат необходимите корекции във формулациите и в контейнерите на продуктите, за да се гарантира, че на пазара се пускат единствено козметични продукти, които отговарят на новите изисквания.
На икономическите оператори следва също така да се предостави разумен срок, за да изтеглят от пазара козметичните продукти, които не отговарят на новите изисквания и които са пуснати на пазара преди да започнат да се прилагат новите разпоредби за етикетиране.
Като се имат предвид относително ниският и стабилен процент на потребителите, които развиват алергичен контактен дерматит, големият брой нови ароматни алергени, които подлежат на индивидуално етикетиране и значителният брой засегнати козметични продукти, преходният период следва да бъде съответно 3 и 5 години.
(12)
Мерките, предвидени в настоящия регламент, са в съответствие със становището на Постоянния комитет по козметичните продукти,
ПРИЕ НАСТОЯЩИЯ РЕГЛАМЕНТ:
Член 1 Приложение III към Регламент (ЕO) No 1223/2009 се изменя в съответствие с приложението към настоящия регламент.
(3) НКБП (Научен комитет по безопасност на потребителите), Становище относно алергенните ароматни вещества в козметичните продукти (SCCS/1459/11), 26—27 юни 2012 г.